**PRAVILNIK O DOKTORSKOM STUDIJU**

**Banja Luka, oktobar 2017. godine.**

Na osnovu člana 64. Zakona o visokom obrazovanju („Službeni glasnik Republike Srpske“, broj: 73/10; 104/11; 84/12; 108/13; 44/15 i 90/16), člana 39. Statuta Nezavisnog univerziteta Banja Luka, broj: 19/2012 od 26.01.2012. godine i tačke đ) stav 3. Studijskog programa trećeg ciklusa studija Ekonomija, Senat Nezavisnog univerziteta Banja Luka na svojoj sjednici održanoj dana 25.10.2017. godine, ***d o n i o j e***

**PRAVILNIK O DOKTORSKOM STUDIJU**

**Član 1.**

Ovim Pravilnikom se regulišu načini i posebni uslovi upisa i rangiranja kandidata za upis u prvu godinu trećeg ciklusa studija Ekonomija (doktorski studij) na Ekonomskom fakultetu Nezavisnog univerziteta Banja Luka.

**Član 2.**

(1) Studijski program trećeg ciklusa studija Ekonomija traje tri godine, odnosno šest semestara i vrednuje se sa najmanje 180 ECTS bodova.

(2) Prilikom upisa studija kandidati sa Univerzitetom zaključuju ugovor o obrazovanju na trećem ciklusu studija.

(3) Studije trećeg ciklusa visokog obrazovanja na Nezavisnom univerzitetu Banja Luka se izvode u skladu sa standardima i smjernicama evropskog sistema prenosa bodova (ECTS – EuropeanCredit Transfer andAccumulationSystem), kroz naučno-istraživački rad i nastavne aktivnosti.

(4) Studije trećeg ciklusa se izvode na Ekonomskom fakultetu Nezavisnog univerziteta Banja Luka, prema licenciranom studijskom programu trećeg ciklusa Ekonomija – 180 ECTS bodova.

**Član 3.**

 (1) Treći ciklus studija Ekonomija izvodiće se kao redovan i kao vanredan studij.

 (2) Planirane nastavne aktivnosti za vanredne studente u prva tri semestra organizovaće se u posebnim terminima i u kapacitetu od najmanje 30% utvrđenih časova neposrednog rada sa studentima u semestru za sve predviđene oblike nastavnog rada.

 (3) Svi oblici neposrednog rada za vanredne studente izvode se van redovnog radnog vremena studenata (u popodnevnim časovima, subotom, u dane odmora i drugo).

 (4) Određeni oblici rada mogu se odvijati interaktivnom komunikacijom putem interneta ili drugog podesnog medija i/ili kanala komunikacije u dogovoru predmetnog nastavnika i studenta.

 (5) Završni ispiti se polažu u sjedištu Univerziteta.

**Član 4.**

 (1) Upis na treći ciklus studija provodi se na osnovu javnog konkursa koji raspisuje i objavljuje Senat Univerziteta, na prijedlog Nastavno-naučnog vijeća Ekonomskog fakulteta.

 (2) Konkurs se, u pravilu, objavljuje prije početka akademske godine, a prema Odluci Senata Univerziteta, može se objaviti i prije početka ljetnog semestra.

**Član 5.**

 (1) U prvu godinu trećeg ciklusa studija može se upisati lice koje ima:

 - završen prvi i drugi ciklus studija ili integrisane studije, utvrđene studijskim programom trećeg ciklusa, sa ukupno postignutih najmanje 300 ECTS bodova, ili

 - lice kome je izvršeno vrednovanje prema Pravilniku o postupku vrednovanja ranije stečenih akademskih zvanja za potrebe nastavka školovanja na Univerzitetu, u oblasti obrazovanja:

 - 3 Društvene nauke, poslovanje i administracija i pravo;

i polju obrazovanja:

 - 31 Društvene nauke;

 (2) Kandidati koji su u ranijem periodu stekli akademsko zvanje magistar nauka (ekvivalent 360 ECTS bodova), mogu biti upisani na drugu godinu studija trećeg ciklusa, uz prethodno priznavanje položenih ispita.

 (3) Postupak priznavanje prethodno položenih ispita iz stava 2. ovog člana vrši Komisija za priznavanje visokoškolskih isprava, koju imenuje Senat Univerziteta.

 (4) Komisija, na pismeni zahtjev kandidata, vrši pregled dostavljene dokumentacije (diploma o stečenom zvanju magistra nauka, uvjerenje o položenim ispitima, izvod iz studijskog programa na kome su položeni ispiti i drugih dostavljenih dokumenata) i donosi Odluku o priznavanju ispita, u roku ne dužem od 15 dana od dana prijema zahtjeva za priznavanje ispita.

**Član 6.**

 (1) Na osnovu Odluke Komisije o priznavanju ispita, Dekan fakulteta donosi Rješenje o priznavanju ispita, u daljnjem roku, ne dužem od osam (8) dana.

 (2) Na Rješenje Dekana može se izjaviti prigovor Senatu Univerziteta u roku od osam (8) dana od dana prijema Rješenja.

 (3) Odluka Senata je konačna.

**Član 7.**

(1) Rang listu za upis kandidata na prvu godinu studija trećeg ciklusa utvrđuje posebna Komisija koju imenuje Senat Univerziteta na prijedlog Nastavno-naučnog vijeća Ekonomskog fakulteta. Odlukom o imenovanju Komisije utvrđuje se sastav i zadaci Komisije.

(2) Komisija iz prethodnog stava vrši rangiranje kandidata na osnovu prosječno ostvarene ocjene na prvom i drugom ciklusu studija, dužine studiranja, ostvarenih naučnih rezultata, ostvarenih rezultata u realnoj praksi, te drugih uslova utvrđenih studijskim programom trećeg ciklusa studija.

(3) Prilikom upisa kandidata koji nisu završili studije prvog i drugog ciklusa ili integrisane studije u oblasti i polju obrazovanja iz člana 4. ovog Pravilnika, Komisija im utvrđuje određeni broj ispita iz matične oblasti i polja obrazovanja (diferencijalni ispiti) kojoj pripada studijski program trećeg ciklusa studija. Nastava se izvodi i diferencijalni ispiti se polažu u okviru redovnog rasporeda na studijskim programima prvog i drugog ciklusa.

(4) Ispiti trećeg ciklusa studija mogu se polagati nakon položenih diferencijalnih ispita.

**Član 8.**

(1) Po osnovu prosječno ostvarene ocjene u toku studija prvog i drugog ciklusa ili integrisanih studija, kandidati ostvaruju bodove kako slijedi:

 - prosječna ocjena do 7,00……………………………………………….. 0 bodova;

 - prosječna ocjena 7,01 do 7,50………………………….. ………………3 boda;

 - prosječna ocjena 7,51 do 8,00…………………………..………………5 bodova;

 - prosječna ocjena 8,01 do 8,50………………………………………….. 7 bodova;

 - prosječna ocjena 8,51 do 9,00…………………………………………. 10 bodova;

 - prosječna ocjena 9,01 do 9,50…………………………..........................13 bodova;

 - prosječna ocjena 9,51 do 10,00………………………………………....15 bodova.

(2) Po osnovu dužine studiranja, kandidat ostvaruje bodove kako slijedi:

- prvi i drugi ciklus studija završen u roku predviđenom studijskim programom, odnosno u roku od 5 godina……………………….............................................................. 5 bodova;

- studije završene u toku apsolventskog staža……………….....................3 boda;

- studije završene poslije isteka apsolventskog staža……………………..0 bodova.

(3) Po osnovu ostvarenih naučnih rezultata, kandidat ostvaruje bodove kako slijedi:

- za svaki objavljen naučni rad po…………………………………………3 boda;

- objavljena naučna monografija – autor...……………………………..… 6 bodova;

- objavljena naučna monografija – koautor…………………………….… 3 boda;

- objavljena naučna knjiga ili udžbenik – autor………………………....... 6 bodova;

- objavljena naučna knjiga ili udžbenik – koautor………………………… 3 boda;

- učešće u realizaciji naučno-istraživačkih projekata, po projektu………. 3 boda;

- nosilac međunarodnog projekta…………………………………………. 5 bodova;

- registrovan patent, licenca i drugo……………………………………….. 5 bodova.

(4) Po osnovu ostvarenih rezultata u realnoj praksi:

- kandidat angažovan u nacionalnoj kompaniji na poslovima organizacije i koordinacije u trajanju do dvije godine………………………………………………………….. 2 boda;

- kandidat angažovan u nacionalnoj kompaniji na poslovima organizacije i koordinacije u trajanju do tri godine…………………………………………………………....... 3 boda;

- kandidat angažovan u nacionalnoj kompaniji na poslovima organizacije i koordinacije u trajanju pet i više godina…………………………………………………………. 5 bodova;

- kandidat angažovan u internacionalnoj kompaniji na poslovima organizacije i koordinacije u trajanju do dvije godine………………………………………….......4 boda;

- kandidat angažovan u internacionalnoj kompaniji na poslovima organizacije i koordinacije u trajanju do tri godine…………………………………………............6 bodova;

- kandidat angažovan u internacionalnoj kompaniji na poslovima organizacije i koordinacije u trajanju pet i više godina……………………………………………10 bodova.

**Član 9.**

 (1) Nakon izvršenog rangiranja Komisija sačinjava rang listu prema broju ostvarenih bodova.

 (2) U slučaju da dva ili više kandidata imaju isti broj bodova, prednost ima kandidat koji ima veći broj osvojenih bodova po osnovu ostvarenih naučnih rezultata.

 (3) Ukoliko dva ili više kandidata imaju isti broj ostvarenih bodova prema kriterijima iz stava 2. ovog člana, prednost ima kandidat koji ima veći broj ostvarenih bodova po osnovu prosječno ostvarene ocjene u toku studija.

**Član 10.**

 (1) Sačinjenu rang listu Komisija je dužna objaviti u roku od osam (8) dana od dana isteka roka za podnošenje prijava na konkurs.

 (2) Kandidati koji su nezadovoljni i smatraju da im je povrijeđeno pravo u konkursnoj proceduri, mogu podnijeti Prigovor Nastavno-naučnom vijeću fakulteta u roku od osam (8) dana od dana isticanja Rang liste na oglasnoj tabli i internet stranici Univerziteta.

 (3) Na odluku Nastavno-naučnog vijeća može se izjaviti žalba Senatu Univerziteta u roku od osam (8) dana od dana prijema Odluke Nastavno-naučnog vijeća.

 (4) Odluka Senata je konačna.

**Član 11.**

 (1) Na sve ono što nije regulisano ovim Pravilnikom u pogledu načina i uslova upisa na studijski program trećeg ciklusa Ekonomija, primjenjivaće se odredbe Zakona o visokom obrazovanju, Statuta Nezavisnog univerziteta banja Luka, Pravila o studiranju na trećem ciklusu studija Nezavisnog univerziteta Banja Luka, odobrenog studijskog programa Ekonomija i drugih opštih akata Univerziteta.

 (2) Zvanično tumačenje pojedinih odredaba ovog Pravilnika daje Senat Univerziteta.

**Član 12.**

 (1) Ovaj Pravilnik stupa na snagu osmog dana od dana donošenja i objaviće se na internet stranici Univerziteta.

 (2) Odredbe ovog Pravilnika primjenjivaće se od akademske 2017/2018 godine.

**Broj: 71-7-278-5//17 PREDSJEDAVAJUĆI SENATA**

**Datum: 25.10.2017. godine. R E K T O R**

 **Prof. dr Zoran Kalinić**